Addisioneel tot die Artikel 6A mediese belastingkrediet is daar ook 'n aftrekking beskikbaar vir individue (belastingpligtiges) wat mediese uitgawes self uit die sak uit betaal, in terme van Artikel 6B van die Inkomstebelastingwet.
Die addisionele mediese uitgawes kan deur die belastingpligtige geëis word vir kwalifiserende mediese uitgawes aangegaan vir homself asook sy afhanklikes.
Dokters, tandartse, fisioterapeute, oogkundiges en verskeie ander mediese praktisyns;
Geregistreerde hospitale, of tuisverpleging deur 'n gekwalifiseerde verpleegkundige;
Voorgeskrewe medisyne ("Oor-die-toonbank-medisyne" kwalifiseer slegs indien dit deur 'n geregistreerde mediese praktisyn voorgeskryf is.);
Uitgawes soos voorgeskryf deur die Kommissaris, noodsaaklikerwys aangegaan en betaal met betrekking tot liggaamlike gestremdheid of ongeskiktheid.
Vir die uitgawes om te kwalifiseer vir die addissionele mediese aftrekking moes dit werklik deur die belastingpligtige in die jaar van aanslag betaal word en nie verhaalbaar gewees het deur 'n mediese fonds of 'n gapingsdekkingplan nie. Die SAID kan bewyse versoek wat die werklike betaling daarvan ondersteun, hierdie rekords moet dus deur die loop van die jaar bygehou word.
Die addisionele mediese aftrekking word op spesifieke formules bereken soos uiteengesit in Artikel 6B. Belastingpligtiges 65 jaar en ouer, asook belastingpligtiges met 'n gestremdheid, of gade, of kind met gestremdheid kan die meeste voordeel uit Artikel 6B benut.
Kontak gerus vir Annalize Smit by annalize.smit@pkf.co.za of (021) 914 8880 indien u enige verdere vrae in hierdie verband het.